Huldeblyk ter ere van prof. Christo van Rensburg | Maroela Media
Hendrik Thys, ‘n genoot van die Afrikaanse Taalraad (ATR) en Ria Olivier, programbestuurder van die ATR, skryf:
Die ATR betreur die heengaan van een van die grootste Afrikaanse taalstryders.
Op sy kalm manier het hy diep spore getrap in die stryd om die erkenning van Afrikaans met al sy variëteite. Ons is telkens ná sy referate opnuut genoop om onbevange te kyk na al die vertakkinge van Afrikaans.
Hy het sy standpunte oor die ontstaan van Afrikaans onverskrokke gestel, en dit gewoonlik met vers en kapittel bewys. Daar was weinig, indien enige, standpunte wat die inhoud van sy nougesette wetenskaplik nagevorsde werke kon weerlê. Sy passie om die status van al die variëteite van Afrikaans deur die breë Afrikaanse gemeenskap erken en aanvaar te kry, was ooglopend. Sy verbintenis daartoe behoort ons almal aan te spoor om ons daadwerklik vir ŉ soomlose Afrikaans te beywer.
Ons sal sy innemende persoonlikheid mis. Ons sal sy spitsvondigheid mis. Ons sal sy vriendelikheid mis. Ons dank die Almagtige dat ons toegelaat is om aan die voete van so ’n Gamaliël te sit. By die Herkomsseminaar later vanjaar sal sy stem stil wees. En by die bekendstelling van die bygewerkte weergawe van So kry ons Afrikaans later vanjaar, tesame met die vertaalde weergawe Finding Afrikaans, sal sy plek leeg wees.